የአሜሪካ ኮንግረስ አባላት ውሳኔ የአገሪቱን ሉዓላዊነት ያላከበረ ነው -የውጭ ጉዳይ ሚኒስቴር
የአሜሪካ ኮንግረስ አባላት ኤች አር 128 ለማጽደቅ ያስተላለፉት የውሳኔ ሓሳብ የኢትዮጵያን ሉዓላዊነት  ያላከበረ መሆኑን   የውጭ  ጉዳይ  ሚኒስቴር  አስታወቀ ።የሚኒስቴሩ ቃል አቀባይ አቶ መለስ ዓለም በዛሬው ዕለት በሠጡት መግለጫ እንደገለጹት የአሜሪካ ኮንግረስ አባላት ከሁለት ቀን በፊት የአሜሪካ ኮንግረስ ኤች አር 128ን ለማፅደቅ ያሳለፈው ውሳኔ ወቅቱን ያልጠበቀ  ሉዓላዊነትን የጣሰ  መሆኑን ተናግረዋል ።ቃል አቀባዩ በመግለጫቸው ውሳኔው የህግ ማዕቀፍ የሌለውና አስገዳጅ  ሊሆን እንደማይችል በመጠቆም የኮንግረሱ ውሳኔ የኮንግረስ አባላት አስተያየት እንጂ የአሜሪካ  መንግሥት ፖለቲካዊ  አቋም አይደለም ብለዋል ።የኢትዮጵያ መንግሥት የተለያዩ  የለውጥ  እርምጃዎችን  እየወሰደ ባለበት ጊዜ በአሜሪካ  ኮንግረስ የወጣው  ውሳኔ   ምንም አይነት ተጽዕኖ የማያመጣና  ትርጉም  የሌለው መሆኑን ቃል አቀባዩ ተናግረዋል ።የኢትዮጵያ መንግሥት ቀደም ብሎ የህብረተሰቡን ኢኮኖሚያዊ ፣ፖለቲካዊ ፣ ማህበራዊ እንዲሁም  የዴሞክራሲና የመልካም  አስተዳደር ጥያቄዎችንና ችግሮችን በመለየት እንዲፈቱ  በትጋት  እየሠራ  መሆኑንም  ቃልአቀባዩ  አስረድተዋል ።